CELEX: C2005/115/60
Language: sk
Date: 2005-05-14 00:00:00
Title: Vec T-115/05: Žaloba podaná 28. februára 2005: José Jiménez Martinez proti Komisii Európskych spoločenstiev

14.5.2005   
            
            
               SK
            
            
               Úradný vestník Európskej únie
            
            
               C 115/33
            
         Žaloba podaná 28. februára 2005: José Jiménez Martinez proti Komisii Európskych spoločenstiev
   (Vec T-115/05)
   (2005/C 115/60)
   Jazyk konania: francúzština
   José Jiménez Martinez, bydliskom v Bruseli, v zastúpení: Eric Boigelot, podal 28. februára 2005 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               1.
            
            
               zrušil rozhodnutie posudkovej komisie z 21. apríla 2004, ktorým bola zamietnutá žiadosť o invaliditu z 19. januára 2004, oznámené 27. apríla 2004,
            
         
               2.
            
            
               zrušil rozhodnutie posudkovej komisie z 22. júla 2004, ktorým bola priznaná invalidita, v tom, že invalidita neplatí retroaktívne od 21. apríla 2004,
            
         
               3.
            
            
               priznal žalobcovi náhradu škody na utrpenú materiálnu a psychickú ujmu ohodnotenú ex aequo et bono na 222 568 eur, s výhradou zvýšenia počas konania,
            
         
               4.
            
            
               zaviazal žalovanú nahradiť trovy konania.
            
         Žalobné dôvody a hlavné tvrdenia
   Žalobca v tomto konaní namieta proti zamietnutiu zo strany žalovanej priznať mu invaliditu za tri roky, od 1. septembra 2004, bez retroaktívnych účinkov od 21. apríla 2004, čo je dátum, kedy posudková komisia prijala prvé záporné rozhodnutie v tomto smere.
   Na podporu svojich tvrdení uvádza:
   
               —
            
            
               porušenie článku 7 prílohy II Služobného poriadku a predpisov týkajúcich sa činnosti posudkovej komisie. V tejto súvislosti tvrdí, že dvaja z troch lekárov, z ktorých pozostávala posudková komisia, nepoznali jeho chorobu, ani jeho zdravotný stav,
            
         
               —
            
            
               posudková komisia sa v danom prípade dopustila zjavnej chyby v posúdení povahy jeho choroby. V tomto smere bolo upresnené, že posudková komisia vôbec nevzala do úvahy existenciu inej choroby – poruchy spánku, teda predtým diagnostikovanej chronickej únavy,
            
         
               —
            
            
               porušenie povinnosti odôvodniť rozhodnutie,
            
         
               —
            
            
               porušenie článkov 53 a 78 Služobného poriadku a článkov 13 až 18 jeho prílohy VIII,
            
         
               —
            
            
               porušenie zásady správneho úradného postupu a správneho riadenia, ako aj porušenie povinnosti starostlivosti.